Bet365

**bet365** je britanska kockarska kompanija osnovana 2000. godine. Njena ponuda uključuje sportsko klađenje, online kazino, online poker i online bingo. Kompaniju je osnovala Denise Coates, koja je i dalje većinska dioničarka i suizvršna direktorica, zajedno sa svojim bratom Johnom Coatesom.

bet365 je trgovački naziv kompanije Hillside (New Media) Limited. Poslovne operacije se vode iz sjedišta u Stoke-on-Trentu, uz dodatne urede u gradovima i državama: Manchester, Gibraltar, Malta, SAD, Bugarska, Brazil, Armenija i Australija. Grupacija je 2020. godine imala preko 4.000 zaposlenih.

## Historija
Kompaniju bet365 osnovala je Denise Coates 2000. godine u prijenosnoj zgradi

Predsjednik bet365, Peter Coates, također je bio predsjednik fudbalskog kluba Stoke City. U maju 2012. godine, bet365 je potpisao trogodišnji ugovor s klubom i postao sponzor na dresovima. U aprilu 2016. godine kompanija je postala novi naslovni sponzor za stadion kluba na narednih šest sezona, zamijenivši dotadašnjeg sponzora Britannia Building Society. U ljeto 2016. bet365 je potpisao i sponzorske ugovore sa bugarskim klubovima Ludogorets Razgrad i Slavia Sofia.

U ljeto 2019. najveće britanske kladionice i operateri online kazina William Hill, GVC Holdings, Flutter Entertainment, Stars Group i bet365 sklopili su sporazum o izdvajanju sredstava za borbu protiv ovisnosti o kockanju. Dogovorili su povećanje izdvajanja sa 0,1% na 1% bruto prihoda u narednih pet godina. Inicijativu su pozdravile grupe za smanjenje štete, ali je naišla i na kritike kao nedovoljna mjera.

Prijavljeni finansijski rezultati kompanije bet365 za fiskalnu 2020. godinu pokazali su prihode od 2,8 milijardi funti i dobit od 470 miliona funti prije oporezivanja. U fiskalnoj 2024. godini prihodi su iznosili 4 milijarde funti, sa dobiti od 349 miliona funti prije oporezivanja. Denise Coates je u 2025. godini primila najmanje 280 miliona funti na ime plata i dividendi, postavši najplaćenija žena u Velikoj Britaniji.

### Poslovanje u inostranstvu
Nakon presude Vrhovnog suda SAD-a u slučaju Murphy protiv National Collegiate Athletic Association 2018. godine kojom je dozvoljeno regulisanje sportskog klađenja, bet365 je najavio planove za širenje na američko tržište, počevši sa državom New Jersey u partnerstvu sa Hard Rock Hotel and Casino u Atlantic Cityju. Kompanija je započela operacije u Koloradu 6. septembra 2022. godine.

U aprilu 2022., bet365 je pokrenut u Ontariju u Kanadi nakon novog zakona koji je legalizirao takvo klađenje.

U Brazilu je bet365 uvršten na zvaničnu listu operatera koje je ovlastio Sekretarijat za nagrade i klađenje Ministarstva finansija u februaru 2025. godine. Trenutno kompanija legalno posluje putem svoje podružnice HS do Brasil Ltda. U martu 2025. kompanija je objavila povlačenje sa tržišta u Kini i iz drugih jurisdikcija.

## Nagrade i priznanja
Na dodjeli nagrada časopisa *eGaming Review* 2010. godine, bet365 je osvojio nagradu "Operater godine". Kompanija je također zauzela vrhove listi najbrže rastućih privatnih kompanija u Ujedinjenom Kraljevstvu prema listi *The Sunday Times Tech Track 100*. U decembru 2024. godine, bet365 je petu godinu zaredom osvojio *SBC* nagradu "Kladionica godine".

## Kontroverze
### Regulatorna neusklađenost
U oktobru 2014., list *The Guardian* je izvijestio da je kompanija primala opklade kineskih državljana koristeći skrivene nazive domena kako bi izbjegla državnu cenzuru interneta. Godine 2016. bet365 je kažnjen s 2,75 miliona australijskih dolara od strane Australijske komisije za konkurenciju i potrošače zbog obmanjujućih oglasa koji su nudili "besplatne opklade". Australska agencija za borbu protiv finansijskog kriminala (Austrac) pokrenula je u martu 2024. istragu o kompaniji zbog potencijalne neusklađenosti sa zakonima o pranju novca.

### Odbijanje isplate
Zabilježeno je više slučajeva u kojima je bet365 odgađao ili odbijao isplatu dobitnim igračima. Kompanija je izvedena pred sud 2017. jer je odbila isplatiti preko milion funti kladioničaru iz Sjeverne Irske. U Australiji su zamrznuli račun igrača koji je osvojio oko 200.000 dolara 2016. godine. U augustu 2024. institucije u New Jerseyju naložile su kompaniji da isplati više od 519.000 dolara igračima koje je zakinula za dobitke.

## Mediji
Od 2010. godine zaštitno lice kompanije bet365 u Velikoj Britaniji je glumac Ray Winstone. Kompanija je također sponzor za fudbalski klub Stoke City F.C.

## Reference
Kategorija:Kompanije osnovane 2000.